SUPER คว้า 19 โครงการ “โซลาร์ฟาร์ม-วินด์ฟาร์ม-ขยะอุตฯ” รวม 359.49 เมกะวัตต์
SUPER ได้รับคัดเลือกประมูลขายไฟพลังงานหมุนเวียนจำนวน 19 โครงการ “โซลาร์ฟาร์ม-วินด์ฟาร์ม-ขยะอุตสาหกรรม” กำลังผลิตรวม 359.49 เมกะวัตต์ มั่นใจฐานทุนแน่น พร้อมพัฒนาโครงการครบได้ตามกำหนด
SUPER ได้รับคัดเลือกประมูลขายไฟพลังงานหมุนเวียนจำนวน 19 โครงการ “โซลาร์ฟาร์ม-วินด์ฟาร์ม-ขยะอุตสาหกรรม” กำลังผลิตรวม 359.49 เมกะวัตต์
7 เม.ย. 2566

นายจอมทรัพย์ โลจายะ ประธานเจ้าหน้าที่บริหาร บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า บริษัทได้ผ่านการพิจารณาเกณฑ์คัดเลือกเป็นผู้ผลิตและจำหน่ายไฟฟ้าพลังงานแสงอาทิตย์แบบติดตั้งบนพื้นดินให้กับสำนักงานคณะกรรมการกำกับกิจการพลังงาน (กกพ.) ในโครงการจัดหาไฟฟ้าจากพลังงานหมุนเวียนในรูปแบบ Feed-in Tariff  จำนวน 19 โครงการ กำลังการผลิตติดตั้งรวม 359.487 เมกะวัตต์ คิดเป็นกำลังการผลิตตามสัญญาซื้อขายรวม 194.5 เมกะวัตต์
ทั้งนี้ โครงการที่ SUPER ได้รับการคัดเลือกประเภทเชื้อเพลิง ประกอบด้วย พลังงานแสงอาทิตย์ และพลังงานแสงอาทิตย์ติดตั้งร่วมกับแบตเตอร์รี่ จำนวน 17 โครงการ กำลังการผลิตติดตั้ง 315.196   เมกะวัตต์  ,พลังงานลม จำนวน 1 โครงการ กำลังการผลิตติดตั้ง 40 เมกะวัตต์ และพลังงานจากขยะอุตสาหกรรม จำนวน 1 โครงการกำลังการผลิตติดตั้ง 4.291 เมกะวัตต์
โดยผ่านการคัดเลือกในครั้งนี้ เนื่องจาก SUPER  เป็นบริษัทที่มีความเชี่ยวชาญในการสร้างและบริหารโครงการโรงไฟฟ้า และที่สำคัญกลุ่มบริษัทมีฐานเงินทุนที่แข็งแกร่ง โดยได้มีการเตรียมความพร้อมรองรับการลงทุนดังกล่าวไว้เรียบร้อยแล้ว ซึ่งจะสามารถดำเนินงานตามแผนงานที่เสนอได้ทุกโครงการ
สำหรับแหล่งเงินทุนที่มีการเตรียมพร้อมรองรับการลงทุนดังกล่าว จะมาจากเงินกู้สถาบันการเงิน ในส่วนของ Project Finance รวมทั้งยังมีกองทุนรวมโครงสร้างพื้นฐานโรงไฟฟ้า ซุปเปอร์ เอนเนอร์ยี (SUPEREIF) ที่จะรองรับการใช้เงิน รวมถึงยังมีรายได้จากการการขายหุ้น 49% ของ SOLAR NT HOLDINGS PTE.LTD. (Solar NT) ให้กับ AC ENERGY VIETNAM INVESTMENTS PTE.LTD. (ACEV) มูลค่ากว่า 165 ล้านดอลลาร์ หรือ 6,000 ล้านบาท ที่ทยอยรับรู้เข้ามาตั้งแต่ไตรมาส 2/66
นายจอมทรัพย์ กล่าวทิ้งท้ายว่า บริษัทยังคงให้ความสำคัญในการขยายงานโรงไฟฟ้าพลังงานหมุนเวียนทุกรูปแบบ เพื่อเพิ่มกำลังการผลิตต่อเนื่อง โดยบริษัทวางเป้าหมายปี 66 รายได้ 10,000 -11,000 ล้านบาท หรือเติบโต 10% จากปีก่อน